Ha ke le lilemo li 19, motsoalle e mong oa lelapa leso ea bitsoang Bud Hasty, o ile a nkōpa hore ke il’o bula maliboho le eena karolong e ka boroa ea United States. Molebeli oa potoloho o ile a re re ee motseng oa Ruston, Louisiana, moo Lipaki tsa teng tse ’maloa li neng li se li sa kopanele tšebeletsong. O ile a re re tšoare liboka tsohle beke le beke ho sa tsotellehe hore na ho tla batho ba bakae. Re ile ra fumana sebaka seo re ka tšoarelang liboka ho sona, ’me ra se lokisa. Re ne re tšoara liboka tsohle, empa ha feta nako re tla re le babeli feela. Re chenchana ka lipuo, ’me e mong a araba lipotso tsohle. Haeba puo e na le pontšo, re ne re e etsa re le babeli ebe ha ho na motho ea re shebeletseng! Qetellong, morali’abo rōna ea seng a hōlile o ile a qala ho tla libokeng. Ha nako e ntse e ea, liithuti tse ling tsa Bibele le bahoeletsi ba bang ba neng ba se ba sa kopanele ba ile ba tla, ’me ho e-s’o ee kae re ne re se re e-ba bangata.